
Biroul Permanent

al

Camerei  Deputaţilor

Vă înaintăm, alăturat, raportul comun asupra proiectului de Lege pentru aprobarea Ordonanței de urgență a  Guvernului nr.  8/2012 pentru stabilirea unor măsuri financiare, cu care comisiile au fost sesizate în fond cu adresa Biroului Permanent nr. PLx.255/2012 din 18 iunie 2012.
	PREŞEDINTE,

Maria Eugenia BARNA
	PREŞEDINTE,

Bogdan CANTARAGIU

RAPORT COMUN

asupra proiectului de Lege pentru aprobarea Ordonanței de urgență a  Guvernului nr.  8/2012 pentru stabilirea unor măsuri financiare
Cu adresa nr. PLx.255/2012 din, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci şi Comisia pentru administrație publică, amenajarea teritoriului și echilibru ecologic, cu proiectul de Lege pentru aprobarea Ordonanței de urgență a  Guvernului nr.  8/2012 pentru stabilirea unor măsuri financiare.
La întocmirea raportului comun s-a avut în vedere avizul favorabil al Consiliului Legislativ.
Prezentul proiect de Lege are ca obiect de reglementare modificarea Ordonanței de urgență a  Guvernului nr.  63/2010, astfel:

- se propune să nu se aplice „încadrarea în numărul maxim de posturi aprobat pe fiecare unitate administrativ-teritorială” şi capitolului bugetar „Asigurări şi asistenţă socială”, indiferent de sursa de finanţare. Neîncadrarea în numărul maxim de posturi conduce la sistarea alimentării bugetelor locale respective, cu cote defalcate din impozitul pe venit şi sume defalcate din unele venituri ale bugetului de stat.

- neaplicarea prevederilor art. VII – de la intrarea în vigoare a prezentei ordonanţe şi până la finele anului în curs – pentru a exista posibilitatea alocării, din Fondul de rezervă la dispoziţia Guvernului, până la sfârşitul anului 2012, pe bază de H.G.-uri, a unor sume şi unităţilor administrativ-teritoriale care au probleme financiare şi înregistrează plăţi restante la sfârşitul anului anterior celui în care se solicită alocarea de sume din fondul de rezervă aflat la dispoziţia Guvernului mai mari decât plăţile restante înregistrate la sfârşitul anului ante-anterior.

Se mai prevede derogarea de la prevederile alin. (2) al art. 30 din Legea nr. 500/2002 privind finanţele publice locale, cu modificările ulterioare, în sensul că din Fondul de rezervă bugetară la dispoziţia Guvernului se pot aloca, până la sfârșitul anului 2012, prin H.G.-uri, sume şi pentru plata arieratelor.

Proiectul de Lege face parte din categoria legilor ordinare, potrivit art. 73 din Constituţia României, republicată.
Proiectul de Lege a fost adoptat de Senat în condiţiile articolului 115 alineatul (5) teza a III-a din Constituţia României, republicată.
Proiectul de lege, potrivit art. 75 alin. (1) şi (3) din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaților.
În conformitate cu prevederile art. 61şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia pentru administrație publică, amenajarea teritoriului și echilibru ecologic au examinat proiectul de Lege pentru aprobarea Ordonanței de urgență a  Guvernului nr.  8/2012 pentru stabilirea unor măsuri financiare, în şedinţe separate.

Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege sus menţionat, în şedinţa din 27 iunie 2012. 

Din numărul total de 29 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 28 deputaţi.

În urma examinării intervenţiei legislative şi a opiniilor exprimate de către membrii Comisiei pentru administraţie publică, amenajarea teritoriului şi echilibru ecologic, s-a hotărât, cu unanimitate de voturi, adoptarea  proiectului de lege privind aprobarea Ordonanţei de urgenţă a Guvernului nr.8/2012 pentru stabilirea unor măsuri financiare. 

Comisia pentru buget, finanţe şi bănci şi-a desfăşurat lucrările şedinţei în ziua de 4 iulie 2012.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanțelor Publice domnul secretar de stat Gheorghe Gherghina.
La lucrările comisiei şi-au înregistrat prezenţa un număr de 23 deputaţi din totalul de 33 membri ai comisiei.

În urma examinării actului normativ membrii Comisiei au hotărât, cu unanimitate de voturi, adoptarea  proiectului de lege privind aprobarea Ordonanţei de urgenţă a Guvernului nr.8/2012 pentru stabilirea unor măsuri financiare. 

	PREŞEDINTE,

Maria Eugenia BARNA
SECRETAR,

Nicolae BUD
	PREŞEDINTE,

Bogdan CANTARAGIU
SECRETAR,

Gheorghe CIOCAN

